
Aicinājums iesniegt priekšlikumus senatoru kandidatūrām

Ievērojot Jāzepa Vītola Latvijas Mūzikas akadēmijas Senāta nolikuma 2.1.punktu, esošais Senāta sastāvs ir ievēlēts ar 2017.gada 14.jūnija Satversmes sapulces lēmumu uz 3 gadiem (t.i. līdz 2020.gada 13.jūnijam). 
Senāta sastāvā ir 15 akadēmiskā personāla pārstāvji, no kuriem ne mazāk kā 10 ir profesori un asociētie profesori, 4 studējošo pārstāvji, 1 vispārējā personāla pārstāvis. 
Tāpēc, ievērojot nolikumā noteikto kārtību, aicinu ne vēlāk kā līdz 2020.gada 12.jūnija plkst.12.00 iesniegt man - Satversmes sapulces priekšsēdētājam prof. A.Vecumniekam, priekšlikumus senatoru kandidatūrām. 
Priekšlikumus senatoru kandidatūrām iesniedz: 
· par akadēmiskā personāla kandidātiem – katedru vadītāji; 
· par vispārējā personāla kandidātiem – rektors. 
Akadēmiskā un vispārējā personāla pārstāvjus Senātā ievēlēs Satversmes sapulce 2020.gada 17.jūnija sēdē.
Studējošo pārstāvjus ievēl Studējošo pašpārvalde, un Studējošo pašpārvaldes priekšsēdētājs ne vēlāk kā līdz 2020.gada 12.jūnija plkst.12.00 iesniedz Satversmes sapulces priekšsēdētājam pašpārvaldes ievēlēto senatoru sarakstu (Studējošo pašpārvaldes sēdes protokola izrakstu, kurā redzams, ka ir noticis aizklāta balsojuma atklāts apstiprinājums par 4 studējošo ievēlēšanu senatoru amatā).
Lūdzu ne vēlāk kā līdz 2020.gada 12.jūnija plkst.12.00 iesniegt (vai atsūtīt elektroniski no JVLMA e-pasta adreses (@jvlma.lv) uz e-pasta adresi: andris.vecumnieks@jvlma.lv) katedras sēdes protokola izrakstu ar lemjošo daļu un balsojumu par priekšlikumiem senatoru kandidatūrām. Ja katedru sēdes valstī noteikto pulcēšanās ierobežojumu dēļ nevarēs notikt klātienē, aicinu tās organizēt attālināti, turklāt katedru un rektorāta balsojumiem par kandidatūrām nav jābūt “slēgtiem”.
Kandidatūras akadēmiskā un vispārējā personāla pārstāvju vēlēšanām Senātā izvirza:
· akadēmiskā personāla (ievēlēti akadēmiskajos amatos) pārstāvjus izvirza katedras balsošanā ar balsu vairākumu (balsojumā piedalās tikai attiecīgajā katedrā un akadēmiskajos amatos ievēlētie docētāji);
· vispārējā personāla pārstāvjus izvirza Rektorāts.
Izvirzot kandidatūras, lūdzu ņemt vērā, ka senatora amats, saskaņā ar LR likuma „Par interešu konflikta novēršanu valsts amatpersonu darbībā” 4.panta otro daļu ir uzskatāms par valsts amatpersonas amatu. 
JVLMA iekšējos normatīvajos aktos nav noteikts katras akadēmiskās struktūrvienības pārstāvniecības proporcija, tomēr, lai pēc iespējas nodrošinātu dažādu jomu pārstāvniecību lēmumu pieņemšanā par JVLMA darbību, aicinu no katras katedras izvirzīt 1-2 kandidatūras, vēlams asociētos profesorus vai profesorus. Vienlaikus, vēršu uzmanību, ka šis kandidatūru skaits no katras struktūrvienības ir ieteicams, nevis obligāts.

Patiesā cieņā,
Satversmes sapulces priekšsēdētājs
profesors Andris Vecumnieks

